TMBแจ่มฟันกำไร4พันล้าน
ธนาคารทหารไทย โชว์งบปี 2554 กำไร 4,000 ล้านบาท เพิ่มขึ้น 25% หนี้เน่าลดลง 5.67% ส่วน LHBANK กำไรโต 21%
18 ม.ค. 2555

ธนาคารทหารไทย โชว์งบปี 2554 กำไร 4,000 ล้านบาท เพิ่มขึ้น 25% หนี้เน่าลดลง 5.67% ส่วน LHBANK กำไรโต 21% 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย (TMB) เปิดเผยว่า ผลประกอบการธนาคารปี 2554 มีกำไรสุทธิ 4,009 ล้านบาท เพิ่มขึ้น 807 ล้านบาท หรือ 25.2% เมื่อเทียบกับปี 2553 ขณะที่งวดไตรมาส 4 ปี 2554 มีกำไร 969 ล้านบาท เพิ่มขึ้น 18.6% เมื่อเทียบกับไตรมาสเดียวกันปีก่อน
ทั้งนี้ เป็นผลจากการดำเนินธุรกิจหลักดีขึ้นต่อเนื่อง โดยส่วนต่างดอกเบี้ยรับ (NIM) เพิ่มขึ้นเป็น 2.41% เมื่อเทียบกับ 2.05% ในปี 2553 ขณะที่รายได้ที่มิใช่ดอกเบี้ยเติบโตขึ้น 14% จากปี 2553 
นอกจากนี้ คุณภาพสินทรัพย์ของธนาคารยังพัฒนาดีขึ้น โดยสินเชื่อด้อยคุณภาพ (เอ็นพีแอล) ของธนาคารและบริษัทย่อยมีจำนวน 29,828 ล้านบาทลดลง 6,219 ล้านบาท จากสิ้นปี 2553 โดยล่าสุดสัดส่วนสินเชื่อด้อยคุณภาพของธนาคารลดลงมาอยู่ที่ 5.67% จาก 8.26% ณ สิ้นปี 2553 ส่วนการดำรงสถานะเงินกองทุนยังคงแข็งแกร่ง โดยธนาคารมีเงินกองทุน (CAR) อยู่ที่ 16.1% เป็นกองทุนชั้นที่ 1 (Tier 1) ในสัดส่วน 11.1%
ด้านบริษัท แอล เอช ไฟแนนซ์เชียล กรุ๊ป (LHBANK) มีกำไรสุทธิในปี 2554 จำนวน 495.83 ล้านบาท เพิ่มขึ้น 87.71 ล้านบาท หรือ 21.49% เมื่อเทียบกับปี 2553 ซึ่งส่วนใหญ่มาจากรายได้ดอกเบี้ยสุทธิที่เพิ่มขึ้นจำนวน 251.72 ล้านบาท หรือเพิ่มขึ้น 17.30% ตามการขยายตัวของสินเชื่อทุกภาคส่วน นอกจากนี้รายได้ที่มิใช่ดอกเบี้ยสุทธิเพิ่มขึ้นจำนวน 104.76 ล้านบาท หรือเพิ่มขึ้น 163.41% เมื่อเทียบกับปี 2553
ทั้งนี้ บริษัทมีสินเชื่อด้อยคุณภาพจำนวน 976 ล้านบาท เพิ่มขึ้นจำนวน 286.98 ล้านบาท หรือ 41.65% เมื่อเทียบกับสิ้นปี 2553 ที่มีจำนวน 689.02 ล้านบาท ขณะที่อัตราสินเชื่อด้อยคุณภาพต่อสินเชื่อรวมอยู่ที่ 1.63%